Source: http://www.druckeria.ro/tag/csm-targoviste/
Timestamp: 2020-07-09 11:56:29+00:00

Document:
csm targoviste Archives - Druckeria
Spectacol în cinci acte la Timișoara: CSM Târgoviște câștigă Supercupa României
Voleiul românesc a avut parte de o seară de gală astăzi, la Timișoara. Peste 1.000 de spectatori au luat loc în tribuna sălii „Constantin Jude” pentru a le vedea la lucru pe cele mai valoroase formații feminine din țară, Volei Alba Blaj – campioana națională și CSM Târgoviște – câștigătoarea Cupei României. Deși ardelencele păreau favorite înaintea confruntării, trofeul a revenit în cele din urmă dâmbovițencelor lui Dragan Nesic, care au dovedit o tărie de caracter și un spirit de luptă ieșite din comun în actul al cincilea. A fost, așadar, CSM Târgoviște – Volei Alba Blaj 3-2 (25-20, 15-25, 25-20, 18-25, 15-6).
De prea mulți ani nu a mai adunat un meci de volei un public atât de numeros la Timișoara. Supercupa României a fost, practic, reintrarea orașului de pe Bega în lumea bună a sportului cu mingea la fileu din România, după o lungă perioadă de hibernare. Înfruntarea dintre CSM Târgoviște și Volei Alba Blaj a fost urmărită, de asemenea, de legende ale voleiului timișorean: Aurel Drăgan și Mihai Coste – campioni europeni cu Rapid București, Doina Moț – participantă la Jocurile Olimpice de la Tokyo, din 1964, Stelian Moculescu – cel mai titrat antrenor român al momentului și, nu în cele din urmă, Sorin Grădinaru, omul fără de care, probabil, nu am mai vorbi astăzi despre volei în capitala Banatului.
Disputa de pe parchet dintre formațiile ce domină de doi ani fileul feminin a fost extrem de echilibrată, conform așteptărilor. Târgoviște și-a adjudecat primul set, cu 25-20, însă gruparea din Blaj, susținută de o micuță, dar gălăgioasă galerie, a revenit în forță și a egalat situația: 25-15. Actul al treilea a fost început mai bine de campioana pregătită de Darko Zakoc, dar încheiată în forță de elevele lui Dragan Nesic. După 8-6 pentru Blaj la primul time-out tehnic, dâmbovițencele s-au regăsit în avantaj la cel de-al doilea, 16-15, , având un finish de zile mari: 20-16 și finalmente 25-20. Gruparea ardeleană nu s-a lăsat mai prejos și și-a pus în joc experiența în setul al patrulea: 25-18. Deși avea de partea ei ascendentul moral, Blajul n-a găsit resursele de a păstra aceeași cadență și în actul decisiv, dominat cu autoritate de CSM Târgoviște, care a reușit să încheie jocul cu o serie de șase puncte consecutive (de la 10-6, la 15-6).
CSM Târgoviște (antrenor Dragan Nesic): Alexandra Sobo, Ivana Djerisilo, Diana Calotă (cpt.), Matea Ikic, Milagros Collar, Roxana Ivanof, Suzana Cebic (libero). Au mai intrat Ecaterina Ghiță, Bernarda Brcic, Ana Mitrănescu, Alexandra Trică.
Volei Alba Blaj (antrenor Darko Zakoc): Adina Salaoru (cpt.), Nadja Ninkovic, Ana-Maria Berdilă, Ana Anonijevic, Tatsiana Markevich, Nneka Onyejekwe, Marina Vujovic (libero). Au mai intrat Ana Grbac, Dubravka Djuric, Carmen Dîrnescu.
La final, reprezentanții formației din Blaj nu au dorit să stea de vorbă cu reprezentanții presei, antrenorul Darko Zakoc refuzând vehement orice declarație. În schimb, a vorbit antrenorul învingătoarei, Dragan Nesic, care a avut cuvinte de laudă la adresa Timișoarei, ca oraș organizator.
„E un trofeu istoric pentru orașul nostru. Chiar am jucat cu inima în această seară, am făcut-o pentru clubul nostru, pentru orașul nostru, pentru suporterii noștri. E doar începutul, după părerea mea, a unei povești frumoase pentru clubul nostru. În sezonul trecut, Târgoviște a câștigat Cupa României, acum am obținut Supercupa, iar obiectivul nostru e calificarea în finala campionatului. Felicitări fetelor, pentru că au demonstrat într-adevăr caracter. Venim după câteva luni grele, în care am fost lipsiți de liberoul nostru, am pierdut unele jocuri, dar e explicabil. S-a văzut astăzi cine e Suzana Cebic, pe care o consider unul dintre cei mai valoroși libero din lume. Felicitări și echipei din Blaj, pentru că am reușit să facem un spectacol pe cinste. Cred că e o motivație în plus și pentru Timișoara, să-și asigure un volei de calitate pe viitor. Voi veni înapoi la Timișoara, cu cea mai mare plăcere, ca suporter al echipei locale”, a declarat Dragan Nesic.
Căpitanul echipei din Târgoviște, Diana Calotă, a fost în asentiment cu antrenorul ei. „În mod sigur voi ține minte acest oraș superb, dar și această organizare perfectă, această sală superbă din această seară. A fost un meci foarte greu, ca oricare meci pe care îl jucăm împotriva echipei din Blaj. Dar cred că am oferit oamenilor din Timișoara un adevărat spectacol, cred că oamenii de aici au înțeles fenomenul voleibalistic și în mod sigur își vor susține echipa locală pentru promovarea în prima divizie”, a spus Diana Calotă.
Seara s-a încheiat cu un dineu la un hotel aflat în vecinătatea sălii „Constantin Jude”, prin care Federația Română de Volei a ținut să marcheze 85 de ani de existență.
Filed Under: Stire de ultima ora, Volei Timisoara Tagged With: constantin jude, csm targoviste, dragan nesic, supecupa romaniei, volei, volei alba blaj
Regal voleibalistic pe Bega! Cele mai puternice cluburi din țară își dispută Supercupa României la Timișoara
Anul sportiv se încheie cu un spectacol voleibalistic la Timișoara, cum orașul de pe Bega n-a mai văzut de mai bine de patru decenii. Mâine seară, pe parchetul sălii „Constantin Jude” se vor afla față în față cele mai bune echipe feminine din țară – campioana Volei Alba Blaj și câștigătoarea Cupei, CSM Târgoviște – pentru a-și disputa Supercupa României, un trofeu reintrodus în circuit după foarte mulți ani de către Federația Română de Volei.
După ani buni de hibernare, Timișoara și-a propus să redevină un punct de reper în voleiul românesc, iar un prim pas pentru atingerea acestui țel a fost făcut prin atragerea Supercupei României la sala „Constantin Jude”. Vorbim despre cel mai important eveniment voleibalistic organizat după Revoluție în orașul de pe Bega. Iar dacă tot am amintit de Revoluție, să mai spunem că acesta va avea loc chiar în 20 decembrie, o dată cu o rezonanță specială pentru Timișoara, care va aniversa exact 27 de ani de când devenea primul oraș liber de comunism.
Evenimentul e organizat de Federația Română de Volei, cu sprijinul clubului local UVT Agroland, care și-a anunțat candidatura la un loc pe prima scenă din sezonul viitor.
„Suntem foarte încântați și onorați, deoarece Timișoara, prin implicarea clubului nostru, a reușit să organizeze la acest final de an Supercupa, în care se vor întâlni cele mai bune echipe de volei feminin din România. Acest eveniment face parte din proiectul nostru pe termen lung de a pune Timișoara pe harta voleiului de mare performanță și vrem să obișnuim publicul local cu voleiul de calitate, cu meciuri între echipe valoroase. Și iată, acesta e un prim pas. Vorbesc acum și în calitate de membru al Comitetului Director al Federației Române de Volei, care e de fapt organizatorul, clubul nostru asigurând partea locală a acestui eveniment”, a spus președintele UVT Agroland, Horia Cardoș.
Meciul de mâine seară e așteptat cu real interes atât în Ardeal, cât și în fosta capitală a Țării Românești. Antrenorul formației din Blaj, Darko Zakoc, consideră că echipa sa se află în fața unui moment istoric, din moment ce Supercupa României a fost repusă în circuit de FRV după foarte mulți ani.
Antrenorul Darko Zakoc și căpitanul de echipă Adina Salaoru își doresc să aducă Supercupa României la Blaj
„Sigură că ne dorim acest trofeu, dar nu trebuie să uităm că și adversarul nostru are această dorință. Mâine va fi o sărbătoare a voleiului din România, se vor întâlni două echipe valoroase, cu jucătoare valoroase, două echipe care nu mai au secrete între ele. Mă aștept la un meci strâns, cu un volei frumos și cel mai bun să câștige. De când sunt eu aici, nu s-a mai organizat Supercupa și ne dorim să scriem istorie în voleiul românesc, îmi doresc să văd numele echipei mele înscris pe acest trofeu. La nivel de lot avem unele probleme cu Rebecka Lazic, care cu siguranță va lipsi de pe parchet”, a spus Zakoc.
Căpitanul Diana Calotă și antrenorul Dragan Nesic au drept obiectiv cucerirea celui de-al doilea trofeu din acest an pentru CSM Târgoviște
Dornic de victorie într-o dispută de orgoliu, e și antrenorul formației din Târgoviște, Dragan Nesic. „Mulțumim Timișoarei pentru găzduire și sperăm ca ambele echipe să etaleze un spectacol voleibalistic. Acesta ar trebui să fi primul obiectiv al celor două formații. Pe de altă parte, e un moment istoric, e prima ediție a Supercupei după mulți ani și ne dorim să o câștigăm. Venim după o perioadă grea pentru echipa noastră, în care am fost lipsiți de Suzana Cebic, dar mâine se va afla pe parchet și va fi o cu totul altă poveste în ceea ce ne privește”, a afirmat Nesic.
Căpitanii celor două combatante au vorbit despre importanța faptului că meciul va avea loc la Timișoara, un centru de tradiție al voleiului românesc aflat în plin proces de relansare. „Timișoara e un oraș foarte frumos, trebuie să luăm în calcul faptul că aici a existat o echipă de Divizia A1 și ar fi păcat ca pe viitor să nu existe”, a afirmat căpitanul campioanei Volei Alba Blaj, Adina Salaoru.
De partea cealaltă, liderul formației din Târgoviște, Diana Calotă, și-a amintit de meciurile disputate la mijlocul deceniului trecut la Timișoara, în compania lui Poli Tender, într-o vreme în care apăra culorile multiplei campioane naționale Metal Galați. „Eu am mai jucat la Timișoara cu foarte mulți ani în urmă, când exista Poli Tender. Știu că au stat doi ani în prima ligă. E păcat, e un oraș frumos, printre primele trei din România din punctul meu de vedere, și ar fi păcat să nu aibă și o echipă de volei feminin. La celelalte sporturi am văzut cu stau destul de bine, la baschet, handbal…”, a afirmat Salaoru.
Partida Volei Alba Blaj – CSM Târgoviște, contând pentru Supercupa României, va avea loc mâine, de la ora 17:00, la sala „Constantin Jude”. Intrarea spectatorilor va fi liberă, însă organizatorii îi încurajează pe cei prezenți în tribună să vină cu jucării, care vor ajunge la copiii nevoiași din județul Timiș. Toate materialele vor fi distribuite Asociației Suporterilor Timișoreni „Druckeria”, pentru anuala acțiune de Crăciun. Vă amintim, demersuri similare au întreprins, la finalul săptămânii trecute, echipa de handbal SCM Politehnica și echipa de baschet BC Timișoara.
Filed Under: Stire de ultima ora, Volei Timisoara Tagged With: adina salaoru, csm targoviste, darko zakoc, diana calota, dragan nesic, supercupa romaniei, volei alba blaj
OVERTIME: Concluzii la final de sezon regulat
Prima parte a Ligii Naționale de Baschet Feminin s-a încheiat. După cele 26 de etape ale sezonului regulat, favoritele la titlu s-au clasat pe primele locuri. În afara lui CSU Alba Iulia, favoritele s-au calificat și în final 4-ul Cupei, care va avea loc începând de miercuri, CSU fiind eliminată de campioana din Arad în sferturi.
Campioana en-titre, ICIM Arad, și-a asigurat avantajul terenului propriu în meciurile decisive din faza eliminatorie a Ligii Naționale, după ce a pierdut o singură partidă în cele 26 ale sezonului regulat. Pe doi este CSU Alba Iulia, formație ce are un bilanț de 24 de victorii și 2 înfrângeri și și-a trecut în cont primul trofeu din istoria clubului – Liga Europei Centrale, după o finală cu rivala din Arad. Podiumul sezonului regulat este încheiat de CSM Târgoviște. Dacă la începutul sezonului existau dubii cu privire la înscrierea vicecampioanei în campionat, fosta participantă în Euroligă a încheiat prima parte a sezonului cu 23 de victorii și 3 înfrângeri.
Pe patru s-a clasat ACS Sepsi SIC Sfântu Gheorghe. Covăsnencele au participat în EuroCup în acest sezon, iar în campionat au cedat 7 partide. CSBT Alexandria (17 victorii, 9 înfrângeri), Olimpia Brașov (15-11), CSM Satu Mare (13-13) și BCM Danzio Timișoara (11-15) sunt echipele care completează tabloul sferturilor de finală. Dacă brașovencele au ajuns prima dată în ultimii ani în play-off, celelalte trei sunt prezențe constante în faza eliminatorie în ultimele sezoane. Alb-violetele antrenate de Dan Ionescu au obținut calificarea, pentru al 4-lea an consecutiv, după victoria dramatică din partida cu contracandidata Phoenix Galați, obținută prin „trița” marcată de Biljana Pesovic la ultima fază a partidei.
Sub linia calificatelor în play-off au încheiat: Phoenix Galați (10-16), U CSM Oradea (9-17), Rapid București (8-18), Universitatea Cluj (5-21), Nova Vita Târgu Mureș (2-24) și SCM CSS Craiova (1-25). Dacă în sezonul precedent am avut formații care s-au retras din campionat, în acest sezon toate echipele au dus la capăt cele 26 de etape ale sezonului regulat. De asemenea, nu s-a mai înregistrat nici o linie de clasament cu 0 victorii.
Medie de peste 80 de puncte pentru primele patru clasate
Primele patru clasate au marcat, în medie, peste 80 de puncte pe meci. Deținătoarea Cupei României, CSM Târgoviște, are cea mai bună medie, cu 88,2. Dâmbovițencele depășesc media celor 90 de puncte marcate la partidele de pe propriul teren (91,1). Liderul din Arad are un bilanț de 84,5 puncte marcate pe meci și 54,8 primite. Ocupanta locului secund, CSU Alba Iulia, are cea mai bună apărare, fiind singura formație cu o medie mai mică de 50 de puncte primite pe meci, mai exact 47,5. ACS Sepsi are medii de 82,8 puncte marcate și 58,4 primite. Următoarele formații ce s-au calificat în play-off au medii sub 70 de puncte marcate.
Interesant este că din echipele cu pretenții, noua deținătoare a Ligii Europei Centrale este singura din primele patru care are o diferență mai mare de zece puncte în ceea ce privește punctele marcate pe propriul teren și cele pe teren străin. Astfel, fetele antrenate de Miroslav Popov au o medie de 86,2 puncte marcate acasă, în timp ce în deplasare au 75,5. Arădencele au 95,2 respectiv 83,8, în timp ce Târgoviștea are 91,1 și 85,4.
Tabloul sferturilor
Sferturile de finală ale Ligii Naționale de baschet feminin se desfășoară după sistemul cel mai bun din trei jocuri, cu meciul decisiv pe terenul formației mai bine clasate. Având în vedere că nici în acest sezon nu se retrogradează, nu se desfășoară play-out. De asemenea, nu vor mai fi dispute pentru locurile 5-8. Iată tabloul primului tur din play-off:
ICIM Arad – BCM Danzio Timișoara
CSU Alba Iulia – CSM Satu Mare
ACS Sepsi SIC – CSBT Alexandria (cele două echipe se vor întâlni și în prima semifinală a Cupei, în timp ce în cea de-a doua se vor lupta ICIM Arad și CSM Târgoviște)
Filed Under: Baschet, Stire de ultima ora Tagged With: baschet feminin, baschet timisoara, bcm danzio, breaking, csm targoviste, Druckeria, icim arad, liga nationala, overtime, sezon regulat
BCM Danzio încheie sezonul regulat conform aşteptărilor: 47-69 cu CSM Târgovişte
BCM Danzio a pus punct sezonului regulat din Liga Naţională astăzi, pe teren propriu, în compania fostei campioane CSM Târgovişte. Pornită din start cu şansa a doua, gruparea timişoreană, la care au evoluat şi o serie de jucătoare foarte tinere, a cedat la o diferenţă de 22 de puncte în faţa dâmboviţencelor, scor final 47-69.
Meci fără istoric şi fără miză astăzi, în sala “Constantin Jude”, între BCM Danzio şi CSM Târgovişte, formaţie aflată pe podiumul Ligii Naţionale. Chiar dacă diferenţa de scor nu a fost una astronomică, gruparea oaspete n-a dat impresia în niciun moment că poate pierde controlul partidei.
Formaţia pregătită de Dan Fleşeriu şi-a impus încă din start punctul de vedere, asigurându-şi un avans de 16 puncte din primul sfert, 24-8. Până la pauză, ecartul oaspetelor avea să mai crească, ajungând la 35-17, pentru ca, după reluare, să se înregistreze cel mai echilibrat sfert al meciului, încheiat la egalitate, 14-14. Formaţia din Târgovişte s-a mai distanţat în ultimele zece minute, oprind tabela sălii “Conastantin Jude” la 47-69.
În lipsa Biljanei Pesovic, neutilizată în această partidă, Milana Zivadinovic a fost cea mai prolifică marcatoare a gazdelor, cu 13 puncte, urmată de Marjanovic 10, Fodor 8, Necula 6, Steiner 2, Zidaru 2, Sasebeş 2 şi Stoiedin 2. De partea cealaltă, Britney Jones a contribuit cu 20 de puncte, în vreme ce timişoreanca Ancuţa Stoenescu – ex-căpitan al lui BCM Danzio – a pus 8 puncte pe tabelă.
“Despre meciul de astăzi nu prea am ce vorbi, pentru că diferenţa de valoare dintre echipa noastră şi cea din Târgovişte e net în favoarea oaspetelor, drept urmare şi scorul. De fapt, aş spune chiar că rezultatul final e unul mincinos, deoarece e chiar o realizare pentru o echipă de talia noastră să ţină la 22 de puncte în spatele celor de la Târgovişte”, a declarat după meci tehnicianul gazdelor, Dan Ionescu.
BCM Danzio are asigurată, în proporţie de 99%, participarea în play-off-ul Ligii Naţionale, însă mai are de aşteptat doar deznodământul meciului de mâine, dintre Phoenix Galaţi şi ICIM Arad. În cazul unei victorii fireşti a campioanei en-titre, reprezentanta Timişoarei va accede, pentru al patrulea sezon la rând, pe tabloul primelor opt.
Filed Under: Baschet, Stire de ultima ora Tagged With: baschet timisoara, bcm danzio, breaking, csm targoviste, dan ionescu, Druckeria, liga nationala
Final de sezon regulat pentru BCM Danzio
BCM Danzio va disputa miercuri ultima partidă a sezonului regulat din Liga Națională. Baschetbalistele lui Dan Ionescu primesc vizita unei foste campioane a României, CSM Târgoviște, într-un joc în care pornesc cu șansa a doua. Totuși, gruparea timișoreană va accedeîn play-off, în proporție de 99%, chiar și în cazul unui eșec.
BCM Danzio s-ar fi putut califica matematic în play-off sâmbătă, însă a încheiat învinsă deplasarea de pe terenul Universității Cluj, scor 51-62. Chiar și așa, datele problemei nu s-au schimbat foarte mult pentru trupa lui Dan Ionescu, principala contracandidată la locul 8, Phoenix Galați, disputând două jocuri infernale pe teren propriu, cu Universitatea Alba Iulia și ICIM Arad.
În acest timp, BCM Danzio mai are de bifat o singură partidă în sezonul regulat, miercuri după-amiază, pe teren propriu, în compania formației din Târgoviște. Gruparea dâmbovițeană, la care evoluează și timișoreanca Ancuța Stoenescu, a favorită certă conform calculelor hârtiei, însă gazdele își permit chiar și o înfrângere, atâta vreme cât rezultatele celor două jocuri ale Galațiului vor rămâne în sfera normalului.
Partida BCM Danzio – CSM Târgoviște se va disputa miercuri, cu începere de la ora 15, în sala „Constantin Jude”.
Filed Under: Baschet, Stire de ultima ora Tagged With: baschet timisoara, bcm danzio, breaking, csm targoviste, dan ionescu, Druckeria, liga nationala, phoenix galati, play off
BCM Danzio, învinsă fără drept de apel la Târgoviște
BCM Danzio a înregistrat astăzi cea de-a treia înfrângere consecutivă din Liga Națională, 38-84 în deplasare, pe terenul fostei campioane CSM Târgoviște. Fetele lui Dan Ionescu nu au contat practic în disputa cu gruparea dâmbovițeană, care s-a distanțat de la un sfert la altul.
Lipsită în continuare de aportul unei jucătoare-cheie, Milena Marjanovic, rămasă la Timișoara datorită unei accidentări, BCM Danzio a fost pradă ușoară la Târgoviște, pe terenul unei formații mult sub cea care făcea furori în ultimele sezoane în campionatul intern și chiar în Euroligă.
Formația gazdă s-a distanțat încă din start, conducând cu 18-6 la capătul primului sfert, pentru ca, până la pauza mare, să se ajungă la o diferență de 21 de puncte, 39-18. Aceeași desfășurare de forțe și în cea de-a doua jumătate a partidei, CSM Târgoviște risipindu-și orice urmă de emoție cu un sfert 3 excelent, la capătul căruia tabela indica 68-29. BCM Danzio a pierdut teren și în ultimele 10 minute, scorul fiind oprit la o diferență finală de 46 de puncte, 84-38.
Niciuna dintre jucătoarele lui BCM Danzio n-a reușit să depășească granița a 10 puncte marcate. Astfel, lider al marcatorilor pentru prima oară în acest sezon a fost căpitanul Adina Stoiedin, cu 9 puncte, la care se adaugă și 6 recuperări. Au urmat-o Biljana Pesovic – 8, Marta Fodor – 7, Tunde Kilin – 6, Gabriela Necula – 4, Milana Zivadinovic – 2 și Dora Ardelean – 2. De partea cealaltă, Smith a fost principala marcatoare a gazdelor, cu 16 puncte, în timp ce Sanford a impresionat prin numărul de recuperări, nu mai puțin de 16.
BCM Danzio va rămâne pe drum, sâmbătă urmând a întâlni, tot în deplasare, nou-promovata Phoenix Galați, într-un joc ce se anunță decisiv în lupta pentru play-off.
Filed Under: Baschet Tagged With: baschet timisoara, bcm danzio, breaking, csm targoviste, dan ionescu, Druckeria, liga nationala
BCM Danzio nu și-a depășit norma la Târgoviște
BCM Danzio a pierdut astăzi pe terenul campioanei en titre CSM Târgoviște, după un joc fără istoric. Gruparea gazdă s-a impus cu 93-55, bifând astfel a patra victorie împotriva „panterelor roz” în acest sezon, din tot atâtea dispute.
După ce a făcut-o deja o dată în campionat și de două ori în Cupa României, BCM Danzio s-a mai înclinat și astăzi în fața celor de la CSM Târgoviște, fără să pună probleme, la capătul unui joc disputat în fieful campioanei en titre.
„Panterele roz” au evoluat practic într-un picior, una dintre cele mai importante jucătoare ale echipei, Biljana Pesovic, surprinzând prin procentajele extrem de mici înregistrate la acest meci. În cele peste 18 minute jucate, Pesovic n-a reușit niciun punct, a aruncat de doar două ori din acțiune, însă n-a găsit drumul spre interiorul inelului. Deși a recuperat trei mingi, a și pierdut cinci posesii, terminând jocul cu un indice de eficiență de -3. Nici Tiffany Brown nu a părut în apele sale, dacă e să consultăm statistica, americanca contribuind cu 9 puncte, 3 recuperări, 3 steal-uri, dar și cu 7 turnover-uri, cele mai multe dintre toate baschetbalistele aflate pe parchet.
Despre evoluția scorului, nu sunt prea multe de spus, în condițiile în care gruparea din Târgoviște a condus de la început și până la final. După primul sfert, fetele pregătite de Florin Nini aveau deja 14 puncte avans (25-11), mărindu-și ecartul până la pauza mare (46-25). Campioana a continuat în aceeași notă și în cea de-a doua jumătate, avansând la 66-42 la finele sfertului 3, și finalmente la 93-55 după scurgerea celor 40 de minute.
Sonja Maric a fost de această dată cea mai bună marcatoare a celor de la BCM Danzio, cu 22 de puncte. Sârboaica sosită în iarnă la Timișoara s-a remarcat în mod special la aruncările de la distanță, unde a avut un procentaj de 67% (4/6), nicio altă jucătoare ce a evoluat astăzi nereușind atât de multe „trițe”. De altfel, Maric a marcat de două ori mai mult din spatele liniei de 3 puncte decât întreaga echipă gazdă, care n-a introdus mingea în coș prin acest procedeu decât de două ori.
Pe lista marcatoarelor lui BCM Danzio se mai regăsesc Adina Stoiedin – 12, Tiffany Brown – 9, Antoinette Thompson – 7, Marta Fodor – 2, Ana Vuksic – 2 și Christina Zidaru – 1. Au mai jucat fără să marcheze Biljana Pesovic, Miruna Crâsnic și Tunde Kilin.
Filed Under: Baschet Tagged With: baschet targoviste, baschet timisoara, bcm danzio, biljana pesovic, csm targoviste, dan ioescu, eficienta baschet, florin nini, pantera roz, sonja maric
BCM Danzio, fără obiectiv la Târgoviște
BCM Danzio va evolua sâmbătă pe terenul campioanei CSM Târgovitșe, într-un meci ce se anunță fără istoric. „Panterele roz” și-au rezolvat de săptămâna trecută problema calificării în play-off, astfel că vor aborda fără presiune partida din județul Dâmbovița.
După ce etapa trecută și-au asigurat calificarea în play-off, fetele de la BCM Danzio au în față o misiune imposibilă, pe terenul campioanei en titre, CSM Târgoviște, formație ce în acest sezon a avut un parcurs de apreciat în cea mai puternică întrecere continentală, Euroleague Women.
Cele două formații s-au mai întâlnit de trei ori în acest sezon, pe ambele fronturi interne. În turul Ligii Naționale, într-un meci disputat la 18 noiembrie în sala „Constantin Jude”, gruparea din Târgoviște se impunea, fără mari emoții, cu 78-50. Mult mai drastice au fost cele două înfrângeri din Cupa României, de la începutul anului. Pe 8 ianuarie, campioana învingea cu 97-40, iar o zi mai târziu reușea o diferență și mai mare, 105-45. De altfel, eșecurile din „dubla” cu Târgoviște au fost cele mai drastice de la înființarea grupării timișorene.
Partida dintre CSM Târgoviște și BCM Danzio se va desfășura sâmbătă, cu începere de la ora 16. Meciul va fi arbitrat de Dragoș Stan și Bogdan Badea, comisarul din partea FR Baschet fiind Cristian Vilcinschi.
Filed Under: Baschet Tagged With: baschet targoviste, baschet timisoara, bcm danzio, campioana romaniei, csm targoviste, dan ionescu, euroleague women, pantera roz
Un nou record negativ pentru BCM Danzio
După eșecul la 57 de puncte diferență de ieri, de la Târgoviște, BCM Danzio a pierdut și mai clar astăzi, pe terenul campioanei, într-un meci cu miză doar pe hârtie. Trupa antrenată de Florin Nini s-a impus cu 105-45, după un joc din nou fără istoric.
La nici o săptămână de la reunire și cu o capacitate sub 50%, BCM Danzio a fost victimă sigură la Târgoviște. Formația timișoreană a acceptat să dispute ambele meciuri din sferturile de finală ale Cupei României pe terenul campioanei și, chiar dacă erau de așteptat două înfrângeri clare, probabil nimeni nu își imagina că ele vor fi cele mai usturătoare de la înființarea echipei.
Primul meci, pierdut cu 40-97, a stabilit un record negativ ce a rezistat aproape 3 ani și jumătate în picioare, datând din noiembrie 2009, atunci când Satu Mare câștiga la Timișoara cu 89-48. Astăzi a fost și mai rău! Deși Biljana Pesovic – singura stranieră deplasată la Târgoviște – s-a apropiat de forma ei obișnuită, reușind 16 puncte, 5 recuperări și 2 pase decisive, sârboaica nu a fost ajutată de restul echipei, care a avut procentaje catastrofale (poate cu excepția lui Blanaru). În plus, fetele lui Dan Ionescu au cedat complet inițiativa în ultimele 5 minute ale jocului, când nu au mai marcat niciun punct, primind în schimb 17. Eșecul de astăzi, la o diferență de 60 de puncte, duce spre un bilanț deloc oborabil pentru „panterele roz”: 85-202, în 80 de minute petrecute pe parchet.
Cu toate absențele din lotul celor de la BCM Danzio, cele două jocuri de la Târgoviște anunță un retur de foc. S-a demonstrat încă o dată că forța grupării timișorene stă în Pesovic (deși a dat și ea dovadă de inconstanță) și Brown, așteptată să revină din Statele Unite la finalul acestei săptămâni. Dan Ionescu are, așadar, mult de lucru până pe 19 ianuarie, atunci când BCM Danzio va disputa un meci crucial în lupta pentru play-off, cu SCMU Craiova.
Pentru conformitate, iată marcatoarele formației timișorene din meciul de astăzi: Pesovic – 16, Blanaru – 12, Fodor – 9, Stoiedin – 6, Zidaru – 2.
Filed Under: Baschet Tagged With: bcm danzio, biljana pesovic, csm targoviste, dan ionescu, euroleague women, florin nini, pantera roz

References: CSM 
 CSM 
 CSM 
 CSM 
 CSM 

CSM 
 csm 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 csm 
 CSM 
 CSM 
 csm 
 CSM 
 CSM 
 csm 
 CSM 
 CSM 
 csm 
 CSM 
 CSM 
 CSM 
 csm 
 csm